P. Paška, predseda NR SR: (2006-12-05):
Dobre, mal ešte niekto evidentný problém? Pravdepodobne ak niekto mal, skúste ešte raz tú kartu vybrať a znovu sa pokúsiť o prihlásenie do systému. Malo by to byť v poriadku. Chcem ospravedlniť aj našich technikov, vykonávala sa zmena v informačnom systéme a pravdepodobne niektoré veci sa nedotiahli. Dúfam, že môžeme pristúpiť k opakovanému hlasovaniu o návrhu pána poslanca Farkasa o zaradenie nového bodu do programu 6. schôdze, takže budeme hlasovať o návrhu bodu programu pána Farkasa. Hlasujeme. (Hlasovanie.) 141 prítomných, 59 za, 67 proti, 11 sa zdržalo, 4 nehlasovali. Konštatujem, že návrh pána poslanca Farkasa sme neprijali, i keďže nezazneli žiadne iné nové návrhy na zmenu alebo doplnenie programu 6. schôdze, budeme, dámy a páni, hlasovať teraz o programe schôdze ako o celku. Takže prezentujeme sa a hlasujeme o návrhu programu 6. schôdze ako o celku, tak ako ste ho dostali. (Hlasovanie.) Prítomných 142, za 113, nikto nebol proti, zdržalo sa 29. Konštatujem, že sme schválili program 6. schôdze ako celok . Dámy a páni, dovoľte, aby som vás ešte informoval o postupe v rokovaní, ako aj o postupe v hlasovaní pri prerokovaní programu 6. schôdze najmä v programe súvisiacich druhých čítaní so štátnym rozpočtom, ako aj rokovaním o návrhu zákona o štátnom rozpočte. Predložil som poslaneckému grémiu návrh, ktorým navrhujem upraviť spôsob rokovania a hlasovania tento týždeň. Keďže poslanecké grémium nevyslovilo všeobecný súhlas, dovoľte mi, aby som vás informoval a predložil návrh. Chcem vás, samozrejme, oboznámiť aj s tým, že pán prezident Slovenskej republiky Ivan Gašparovič ma požiadal o vystúpenie pred Národnou radou Slovenskej republiky, ktoré som zaradil zajtra v stredu 6. decembra o 11.00 hodine. K samotnému rokovaniu navrhujem, aby sme po prerokovaní prvého bodu programu, ktorým sú návrhy na zmeny v zložení výborov Národnej rady Slovenskej republiky, ktoré zároveň hneď aj po prerokovaní odhlasujeme jedným hlasovaním, otvorili rozpravu k ďalším návrhom zákonov v druhom čítaní, ktoré sú uvedené v bodoch 2 až 14. Navrhujem, aby sme o týchto bodoch programu rokovali dnes až do ukončenia a aby sme zajtra o 9.00 hodine začínali deň hlasovaním o všetkých dnes prerokovaných návrhoch zákonov, aby potom o 11.00 hodine vystúpil so svojím prejavom pred Národnou radou Slovenskej republiky pán prezident Slovenskej republiky Ivan Gašparovič. Navrhujem potom, aby sme po hodinovej prestávke, pravdepodobne možno aj trošku dlhšej začali zajtrajšie rokovanie o 13.00 hodine po obede predstavením návrhu vládneho zákona o štátnom rozpočte a otvorili tak rozpravu a rokovali o štátnom rozpočte. Zároveň navrhujem, aby sa rokovanie o štátnom rozpočte udialo zajtra a vo štvrtok v priebehu celého dňa s výnimkou hodiny otázok a interpelácií, aby sme na vytvorenie dostatku priestoru pre možnosť, vážené pani poslankyne, vážení páni poslanci, predkladať vaše pozmeňujúce návrhy, ako aj vystúpenia k návrhu štátneho rozpočtu predĺžili rokovanie v stredu a vo štvrtok až do 20.00 hodiny tak, aby vznikol dostatočný priestor ešte s rokovaním v piatok doobeda tak, aby sme mohli o 12.00 hodine v piatok na obed hlasovať o všetkých pozmeňujúcich návrhoch a o návrhu štátneho rozpočtu ako o celku. Toto je návrh, s ktorým pred vás prichádzam v záujme vytvoriť efektívny priestor na rokovanie a, samozrejme, požiadam o všeobecný súhlas. Najprv ale, samozrejme, procedurálne návrhy. S procedurálnym návrhom, pani poslankyňa?